Բոնդանի Կայուս անունով պահակը, որ զինավորվել էր երկար ձողով, ստուգեց, թե արդյոք բոլոր գազաններն են մասնակցում ահեղ խաղին: Նա արդեն պատրաստվում էր թեթևացած շունչ քաշել, երբ տեսավ, որ առյուծներից մեկը, բոլորովին չշտապելով առաջ գալ, հենց դարպասների մոտ հանգիստ գազար էր ուտում: Կայուսը փշտռկեց, քանի որ պարտավոր էր նաև հսկել, որ որևէ գազան աննպատակ ման չգա հրապարակում: Նա մոտ եկավ առյուծին, այնքան, որքան թույլ էին տալիս անվտանգության և աշխատանքային հիգիենայի կանոնները, և ձողը դեմ տալով գազանի քամակին, սկսեց բզել, որպեսզի կատաղեցնի նրան: Ի զարմանս Կայուսի, առյուծն ընդամենը շուռ եկավ ու շարժեց պոչը: Կայուսը նորից բզեց գազանին, այս անգամ փոքր-ինչ ուժեղ: